Tuuli Tomingas

Tuuli Tomingas (sündinud 4. jaanuaril 1995 Tallinnas) on eesti laskesuusataja.

Õpingud ja treenerid
Ta on lõpetanud 2014. aastal Tallinna Arte Gümnaasiumi ja õpib Tartu Tervishoiu Kõrgkoolis.

Tuuli Tomingas tegeles aastatel 2003–2009 Aita Pääsukese käe all murdmaasuusatamisega. Vahepeal harrastas lühemat aega ka ratsutamist. Noorte ja juunioride vanuseklassi aastatel olid tema laskesuusatamise treeneriteks Aita Pääsuke ja Tõnu Pääsuke. 2018. aastast treenib ta Indrek Tobrelutsu käe all.

Sportlikud tulemused
Talvisel Euroopa noorte olümpiafestivalil 2013. aastal Brasovis pälvis Tomingas pronksmedali 10 km distantsil ja sai 6 km sprindis 4. koha.

Noorte maailmameistrivõistlustel saavutatud kohad: 2013. aastal 6 km sprindis ja 10 km distantsil 10. koht ning teatesõidus 4.koht,  2014. aastal teatesõidus 4. koht ja 7,5 km viitstardist sõidus 5. koht.

Ta võitis 2014. aasta juunioride laskesuusatamise Euroopa meistrivõistlustel Nové Městos 7,5 km distantsil kuldmedali ning tuli segateatesõidus pronksmedalile. 

 Euroopa juunioride 2013. aasta meistrivõistlustel olid tulemused - 7,5 km sprindis 4. ja segateatesõidus 8. koht ning 2015. aasta meistrivõistlustel 12,5 km distantsil 8. ja segateatesõidus 5. koht. 

IBU juunioride karikasarja etapil Lenzerheides 2016. aastal võitis Tomingas sprindis esikoha (karikasarja kokkuvõttes 6.koht).

Tuuli Tomingase parimad kohad Maailmakarikasarjas: 7. koht ja 16. koht sprindis 2020. aastal ning 2019. aastal sprindis ja jälitussõidus 14. koht.

2022. aasta taliolümpiamängudel Pekingis tema poolt saavutatud kohad: 7,5 km sprint 33., 15 km distants 43., 10 km viitstardist sõit 49., teatesõit 15. ja segateatesõit 16. koht.

Tulemused 2023. aasta laskesuusatamise maailmameistrivõistlustel Oberhofis: sprint 7,5 km 40. koht, jälitussõit 10 km 34. koht, individuaaldistants 15 km 6. koht, segateatevõistluses paarile (2x6km N + 2x7,5km M) koos Rene Zahknaga 9. koht.
 
Tuuli Tomingas on võitnud Eesti meistrivõistlustel aastatel 2017–2022 laskesuusatamises 7 kulda, 2 hõbedat ja 3 pronksi ning aastatel 2019–2021 murdmaasuusatamises 1 hõbeda ja 1 pronksi. Lisaks on ta tulnud aastatel 2019–2022 4 korral Eesti meistriks suvebiatlonis.

Ta on olnud Eesti parim naislaskesuusataja aastatel 2019., 2021. ja 2022. ning parim aastatel 2011. noorte, 2013.–2014. neidude ja 2015. juunioride arvestuses.

Tuuli Tomingas on osalenud ka Eesti kergejõustiku meistrivõistlustel: 2020. aastal tuli 1500 m jooksus neljandaks, 2021. aastal saavutas 3000 m takistusjooksus hõbemedali ning 2023. aastal samal distantsil pronksmedali.

 2023. aasta suvebiatloni maailmameistrivõistlustel Slovakkias Brezno-Osrblies võitis Tuuli Tomingas 25. augustil naiste 7,5 km supersprindis hõbemedali (kaotus võitjale 9,8 sekundit). 26. augustil toimunud 6 km sprindis võitis Tomingas kuldmedali. 27.augustil saavutas ta naiste ühisstardist sõidus hõbemedali (kaotus võitjale 8,1 sek.)

Viited

Välislingid

 Biograafia ESBL-is
 Suurimast viilijast talve üheks säravamaks täheks Postimees, 9. märts 2013
 Tuuli Tomingas eesmärkidest juunioride MM-il: kui läheb hästi, siis tahan pääseda kuue hulka. err.ee, 21.01.2016.
Eestisse toodud MM-ist innustunud Tuuli Tomingas: siht on silme ees. Delfi Sport, 17.10.2022.
 Tuuli Tomingas saavutas MM-i tavadistantsil kuuenda koha! Delfi Sport, 15.02.2023.
 Eesti laskesuusatamise ajalugu teinud Tuuli Tomingas: see tulemus vähendab hakkamasaamise pinget Delfi Sport, 15.02.2023.
Maailmameister Tuuli Tomingas: see, et kõiki tippe polnud kohal, on nende probleem. ohtuleht.ee, 28. august 2023.
Maailmameister Tomingas on elu parimas füüsilises vormis. sport.delfi.ee, 28. august 2023. 

Eesti laskesuusatajad
Sündinud 1995